Source: https://e-justice.europa.eu/content_small_claims-354-ro-printMS-mt.do?member=1
Timestamp: 2019-12-08 16:23:36+00:00
Document Index: 1204013

Matched Legal Cases: ['qorti ', 'qorti ', 'qorti ', 'qorti ', 'Art. 154', 'qorti ', 'qorti ', 'qorti ', 'Art. 205', 'Art. 194', 'Art. 148', 'qorti ', 'qorti ', 'Art. 169', 'qorti ', 'qorti ', 'Art. 199', 'Art. 149', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Talbiet Żgħar - Rumanija
Artikolu 25 1 (c) Awtoritajiet jew organizzazzjonijiet li jipprovdu assistenza prattika
Artikolu 25 1 (f) Tariffi tal-qorti u l-metodi tal-ħlas
Il-qrati li għandhom il-kompetenza jiddeċiedu fil-Proċedura Ewropea għal Talbiet Żgħar huma l-qrati distrettwali (judecătorii), skont l-Artikolu 94(1)(k) tal-Kodiċi ta' Proċedura Ċivili (l-Att Nru 134/2010, ippubblikat mill-ġdid[1], kif emendat, minn hawn 'il quddiem imsejjaħ il-KPĊ).
[1]Ippubblikat fil-Gazzetta Uffiċjali tar-Rumanija, il-Parti I, Nru 247 tal-10 ta' April 2015.
Skont il-proċedura ordinarja stabbilita fl-Artikolu 148(2) KPĊ, rikors ippreżentat il-qorti personalment jew bi prokura jista' jinkiteb b'format elettroniku, jekk ikun konformi mal-kundizzjonijiet stabbiliti mil-liġi (ir-regolament japplika wkoll, meta jagħti l-każ, f'każijiet fejn il-KPĊ jitlob li s-sottomissjonijiet, l-argumenti jew il-konklużjonijiet tal-partijiet, jew ta' dokumenti proċedurali oħrajn jiġu ppreżentati lill-qorti bil-miktub – l-Artikolu 148(3) KPĊ).
Skont il-proċedura ordinarja stabbilita fl-Artikolu 199(1) KPĊ, dikjarazzjoni ta’ talba (cererea de chemare în judecată) ippreżentata personalment jew bi prokura, bil-posta, b'kurjer jew b'faks jew skennjata u mibgħuta bil-posta elettronika jew bħala dokument elettroniku, tkun irreġistrata u ttimbrata bid-data tal-wasla.
N.B.: Fil-proċedura speċjali għat-talbiet iż-żgħar (applikabbli għal tilwim intern), ir-rikorrent jibda dawn il-proċedimenti billi jimla formola ta' rikors u jippreżentaha jew jibgħatha lill-qorti kompetenti bil-posta jew b'xi mezz ieħor li jippermetti li tinħareġ konferma tal-wasla (l-Artikolu 1029(1) KPĊ).
Beħsiebna nibdlu l-liġi biex ikun possibbli li jiġu ttrattati talbiet għal assistenza prattika fil-mili tal-formoli. Se naġġornaw l-informazzjoni hekk kif isiru l-bidliet leġiżlattivi meħtieġa.
Art. 154(6) KPĊ
(6) Id-dokumenti proċedurali u dokumenti proċedurali oħrajn jistgħu jiġu nnotifikati mill-uffiċjal tal-qorti u bil-faks, bil-posta elettronika / b'mezzi oħra li jippermettu t-trażmissjoni tal-kontenut tad-dokument u l-konferma tal-irċevuta tiegħu, meta l-parti kkonċernata tkun ipprovdiet lill-qorti d-dettalji tagħha għal din il-fini. Għall-finijiet tal-konferma tal-irċevuta, meta tibgħat dokument proċedurali, il-qorti tibgħat ukoll formola li jkun fiha li ġej: isem il-qorti, id-data, isem l-uffiċjal ikkonċernat u d-dokumenti mibgħuta; din il-formola trid timtela mid-destinatarju fid-data tal-irċevuta, bl-isem miktub ċar, u bil-firma tal-persuna responsabbli biex tirċievi l-korrispondenza. Il-formola tiġi rritornata lill-qorti, b'faks, bil-posta elettronika, jew b'mezzi oħrajn.
Art. 205(2) (a) KPĊ
It-tweġiba għandha tinkludi: l-isem u l-kunjom, in-numru ta' identifikazzjoni personali, id-domiċilju jew ir-residenza tal-intimat jew, għall-persuni ġuridiċi, l-isem u l-uffiċċju rreġistrat u, meta jkun xieraq, il-kodiċi ta' reġistrazzjoni jew in-numru ta' identifikazzjoni tat-taxxa, in-numru tal-entrata fir-reġistru kummerċjali jew fir-reġistru tal-persuni ġuridiċi, u l-kont tal-bank jekk l-intimat ma jkunx semmieh diġà fid-dikjarazzjoni tat-talba. Id-dispożizzjonijiet tal-Artikolu 148(1)(II) japplikaw kif xieraq. Jekk l-intimat ikun jgħix barra l-pajjiż, it-tweġiba tagħti wkoll indirizz fir-Rumanija fejn jintbagħtu l-komunikazzjonijiet kollha li jikkonċernaw il-każ.
Art. 194(a) KPĊ
Id-dikjarazzjoni tat-talba għandha tinkludi:
a) l-isem u l-kunjom, id-domiċilju jew ir-residenza tal-partijiet jew, għall-persuni ġuridiċi, l-uffiċċju rreġistrat. Hija għandha tinkludi wkoll in-numru ta' identifikazzjoni personali jew, skont il-każ, il-kodiċi ta' reġistrazzjoni jew in-numru ta' identifikazzjoni tat-taxxa, in-numru tal-entrata fir-reġistru kummerċjali jew fir-reġistru tal-persuni ġuridiċi, u l-kont tal-bank tar-rikorrent u tal-intimat, jekk il-partijiet dawn il-partijiet ikunu ġew assenjati dawn l-elementi ta' identifikazzjoni skont il-liġi, sa fejn ikun jaf ir-rikorrent. Id-dispożizzjonijiet tal-Artikolu 148(1)(II) għandhom japplikaw. Jekk ir-rikorrent ikun jgħix barra l-pajjiż, it-tweġiba tindika wkoll indirizz fir-Rumanija fejn jintbagħtu l-komunikazzjonijiet kollha li jikkonċernaw il-każ.
Art. 148(1)-(3) KPĊ
(1) Kull talba indirizzata lill-qrati trid issir bil-miktub u trid tinkludi isem il-qorti indirizzata, l-isem u l-kunjom, id-domiċilju jew ir-residenza tal-partijiet jew, meta jkun il-każ, l-isem u l-post tan-negozju tagħhom, l-isem u l-kunjom, id-domiċilju jew ir-residenza tar-rappreżentanti tagħhom, meta jkun il-każ, l-oġġett, il-valur tat-talba, meta jkun il-każ, ir-raġunijiet għat-talba u l-firma. Meta jkun il-każ, it-talba trid tinkludi indirizz tal-posta elettronika jew id-dettalji tal-kuntatt indikati għal din il-fini mill-partijiet, u numru tat-telefown, numru tal-faks jew simili.
(2) Rikorsi ppreżentati personalment jew bi prokura jistgħu jinkitbu b'format elettroniku, jekk ikunu konformi mal-kundizzjonijiet stipulati fil-liġi.
(3) Id-dispożizzjonijiet tal-paragrafu (2) japplikaw ukoll f'każijiet fejn dan il-Kodiċi jeħtieġ li s-sottomissjonijiet, l-argumenti jew il-konklużjonijiet tal-partijiet jew kwalunkwe dokument proċedurali ppreżentat lill-qorti ikun bil-miktub.
Art. 169 KPĊ
Wara li każ jitressaq il-qorti, ir-rikorsi, it-tweġibiet jew dokumenti oħrajn jistgħu jintbagħtu direttament lill-qorti permezz ta' avukat jew konsulent legali jekk ikollhom il-partijiet. F'dan il-każ, ir-riċevitur tat-talba jiċċertifika l-irċevuta tal-kopja ppreżentata l-qorti jew, meta jkun il-każ, b'kull mezz ieħor li jiżgura li din il-proċedura tiġi kkompletata.
Art. 199(1) KPĊ
(1) Dikjarazzjoni ta’ talba ppreżentata personalment jew bi prokura, bil-posta, b'kurjer jew b'faks jew skennjata u mibgħuta bil-posta elettronika jew bħala dokument elettroniku, tkun irreġistrata u ttimbrata bid-data tal-wasla.
Art. 149(4) KPĊ
(4) Jekk id-dikjarazzjoni tkun ġiet ikkomunikata, skont il-liġi, b'faks jew bil-posta elettronika, l-uffiċjal huwa awtomatikament meħtieġ jagħmel kopji tad-dikjarazzjoni aspejjeż tal-parti li obbligata tagħmilhom. Id-dispożizzjonijiet tal-Artikolu 154 (6) għandhom ikomplu japplikaw.
Fil-proċedura speċjali għat-talbiet iż-żgħar (applikabbli għal tilwim intern), ir-rikorrent jibda dawn il-proċedimenti billi jimla formola ta' rikors u jippreżentaha jew jibgħatha lill-qorti kompetenti bil-posta jew b'xi mezz ieħor li jiżgura li tista' tinħareġ konferma tal-wasla (l-Artikolu 1029(1) KPĊ).
Jekk il-qorti, b'konformità mal-liġi, tibgħat dokumenti proċedurali elettronikament, il-partijiet ikunu obbligati jaċċettaw il-komunikazzjonijiet magħmula b'dan il-mod. Dan japplika biss meta l-partijiet (jew ir-rappreżentanti tagħhom, inklużi l-avukati) ikunu pprovdew l-indirizz tal-posta elettronika tagħhom (ara wkoll it-tweġiba għal (d)).
Jekk parti, b'konformità mal-liġi, tibgħat dokumenti proċedurali elettronikament, il-partijiet ikunu obbligati jaċċettaw il-komunikazzjonijiet magħmula b'dan il-mod.
L-Artikoli 10(1)(b), (2) sa (3) tal-Ordni ta’ Emerġenza tal-Gvern Nru 80/2013 dwar it-taxxi tal-boll ġudizzjarji
(1) Fir-rigward tal-eżekuzzjoni, ir-rikorsi elenkati hawn taħt huma suġġetti għat-taxxi li ġejjin:
b) rikors għal sospensjoni ta' eżekuzzjoni, inkluża eżekuzzjoni provviżorja - RON 50.
(2) Jekk l-eżekuzzjoni tkun ikkontestata, it-taxxa tiġi kkalkulata fuq il-valur tal-oġġetti involuti fl-eżekuzzjoni kkontestata, jew fuq l-ammont tad-dejn ikkonċernat, meta d-dejn ikun inqas mill-valur tal-oġġetti. Din it-taxxa ma tistax taqbeż l-RON 1 000 irrispettivament mill-ammont disputat. Jekk is-suġġett tal-eżekuzzjoni ma jistax jiġi vvalutat fi flus, l-oġġezzjoni għall-proċedimenti ta' eżekuzzjoni tkun suġġetta għal taxxa ta' RON 100.
(3) Jekk l-oġġezzjoni għall-proċedimenti ta' eżekuzzjoni tirreferi wkoll, skont il-kundizzjonijiet stipulati fl-Artikolu 712(2) tal-Kodiċi ta' Proċedura ċivili, għal raġunijiet ta' fatt u tad-dritt relatati mas-sustanza tad-dritt, it-taxxa tal-boll tkun iddeterminata skont l-Artikolu 3(1).
L-Artikoli 33(1) tal-Ordni ta’ Emerġenza tal-Gvern Nru 80/2013 dwar it-taxxi tal-boll ġudizzjarji
It-taxxi tal-boll ġudizzjarji għandhom jitħallsu bil-quddiem, ħlief fejn previst mod ieħor mil-liġi.
L-Artikoli 40(1) u (2) tal-Ordni ta’ Emerġenza tal-Gvern Nru 80/2013 dwar it-taxxi tal-boll ġudizzjarji
Jekk il-persuna responsabbli li tħallas it-taxxa tal-boll ġudizzjarja ma jkollha l-ebda domiċilju jew residenza jew, meta jkun il-każ, l-ebda uffiċċju rreġistrat fir-Rumanija, it-taxxa tal-boll għandha titħallas fil-kont tal-baġit lokali tal-unità amministrattiva ta' fejn tkun ibbażata l-qorti li tintroduċi l-azzjoni jew l-applikazzjoni, f'kontanti, bi trasferiment bankarju jew b'sistema onlajn; dan il-kont għandu jkun kont separat tad-dħul tal-baġit lokali għal "taxxi tal-boll ġudizzjarji u oħrajn" fl-unità territorjali amministrattiva fejn il-persuna fiżika jkollha d-domiċilju jew ir-residenza tagħha jew, meta jkun il-każ, fejn il-persuna ġuridika jkollha l-uffiċċju rreġistrat tagħha.
Biex jiġi żgurat livell għoli ta' prevedibbiltà, qed nippjanaw li nemendaw il-leġiżlazzjoni biex tiġi konformi b'mod partikolari mal-Artikolu 15a(a) tar-Regolament (UE) 2015/2421 tal-Parlament Ewropew u tal-Kunsill li jemenda r-Regolament (KE) Nru 861/2007 li jistabbilixxi Proċedura Ewropea għal Talbiet Żgħar u r-Regolament (KE) Nru 1896/2006 li joħloq proċedura għal ordni ta' ħlas Ewropea. Se naġġornaw l-informazzjoni hekk kif isiru l-bidliet leġiżlattivi meħtieġa.
N.B.: Is-sit http://portal.just.ro/SitePages/acasa.aspx, għal kull qorti, għandu sottotaqsima intitolata "Bine de știut" [Fatti utli], li fiha tagħrif dwar il-kontijiet fejn jistgħu jitħallsu t-taxxi tal-boll.
Skont l-Artikolu 17 tar-Regolament, appell jista' jitressaq quddiem tribunal (qorti tat-tieni istanza), fi żmien 30 jum minn meta tkun ingħatat id-deċiżjoni (l-Artikoli 466(1), 468(1) u 94(1)(k) b'konnessjoni mal-Artikolu 95(2) KPĊ).
N.B.: Fil-proċedura speċjali għat-talbiet iż-żgħar (applikabbli għal tilwim intern), id-deċiżjoni tal-qorti distrettwali hija suġġetta għal appell quddiem tribunal biss, li għandu jitressaq fi żmien 30 jum minn meta tkun ingħatat id-deċiżjoni (l-Artikolu 1033(1) KPĊ).
Ir-Regoli tal-proċedura ordinarja:
- appell għal annullament tas-sentenza finali (appell straordinarju) jista' jsir jekk ir-rikorrent ma jkunx tħarrek kif xieraq u ma kienx preżenti għall-proċedimenti; l-appell għall-annullament jitressaq fil-qorti li tkun tat is-sentenza kkontestata (l-Artikoli 503(1) u 505(1) KPĊ);
- rieżami (appell straordinarju) ta' sentenza fuq is-sustanza (jew le) jista' jkun meħtieġ jekk parti ma tkunx tħalliet tidher il-qorti minħabba ċirkostanzi lil hinn mill-kontroll tagħha u l-qorti tkun mgħarrfa b'dan; ir-rikors għal rieżami jrid jiġi ppreżentat lill-qorti li tkun tat id-deċiżjoni li qed jintalab rieżami għaliha (l-Artikolu 509(1)(9) u (2) u l-Artikolu 510(1) KPĊ);
- parti li taqbeż skadenza tingħata skadenza ġdida biss jekk tkun tista' tagħti raġunijiet dovutament ġustifikati għad-dewmien; għal dik il-fini, il-parti trid tikkonforma mad-dokument proċedurali sa mhux aktar minn 15-il jum wara l-avveniment li pprevjena l-prestazzjoni u titlob skadenza ġdida fl-istess żmien; fil-każ ta' appelli, din l-iskadenza hija identika għal dik prevista għall-proċeduri ta' appell; it-talba għal skadenza ġdida għandha tiġi ttrattata mill-qorti kompetenti li tisma' rikors relatat mad-dritt eżerċitat qabel l-iskadenza (l-Artikolu 186 KPĊ).
Qed nippjanaw li nemendaw il-leġiżlazzjoni biex tiġi konformi mar-Regolament (UE) Nru 2015/2421 tal-Parlament Ewropew u tal-Kunsill li jemenda r-Regolament (KE) Nru 861/2007 li jistabbilixxi Proċedura Ewropea għal Talbiet Żgħar u r-Regolament (KE) Nru 1896/2006 li joħloq proċedura għal ordni ta' ħlas Ewropea. Se naġġornaw l-informazzjoni hekk kif isiru l-bidliet leġiżlattivi meħtieġa.
Bir-Rumen.
L-aħħar aġġornament: 18/12/2018